Ghana manpayin dadaw John Dramani Mahama a ɔsan so yɛɛ NDC amanyɛkuw ne frakaatunyi afe 2020 abatow no mu no kyerɛ a, ndzɛmba mu ayɛ dzen ama Ama Ghana ntsi sɛ mber wɔ mu a, otwar dɛ ogyaa dɛ obedzi afe 2023 Ebibiman Agodzi Akansi no ho kyeame. Ɔmampanyin dadaw John Dramani Mahama dze asɛm yi too gua Yawda Ɔbɛsɛ 27, 2022 wɔ UPSA Auditorium ber a ɔdze n’anomunsɛm a ɔato no dzin “Yerisi Ghana a Yɛpɛ no” too gua maa ɔman no. Ebibiman Agodzi a nkan no, nna wɔfrɛ no Ebibiman Nyinara Agodzi anaa Ebibiman Nkabɔmu Agodzi yɛ agodzi a Ebibiman nyinara ka bɔmu dzi mfe anan biara. Ɔyɛ agodzi bi a Ebibiman Nkabɔmu Kuw (AU) nye Ebibiman Asoɛe a Wɔhwɛ Agodzi Ahorow do (ANOCA) na Ebibiman Agodzi Kuw (AASC) na wɔhwɛ ma ɔkɔ do wɔ Ebibir mu. Ne mpɛn dodow duebiasa na ɔrobɔkɔ do no. Agodzi no ka Ebibiman eduonu ebiasa (53) nyinara bɔ mu. Agodzi ahorow a ɔkɔ do wɔ ase no bi nye bɔɔlbɔ, kutukubɔ, mbirikatu, nsubor, nhuruwii agor, dan mu agodzi ahorow na adze na adze.
Afe 2023 dze no bɔkɔ do wɔ ɔman Ghana mu Dzifuu bosoom no mu. Ghana nkurow akɛse ebiasa a ɔyɛ Nkran, Kumase na Oguaa na agodzi ahorow yi bɔkɔ do wɔ hɔ. Da pɔkyee a agodzi yi bɔkɔ do no dze, ɔmmbɔtɔɔ gua na mbom sɛ akannews.com edwumayɛfo rohwɛ agodzi n’abakɔsɛm a, ɔbɔkɔ do Dzifuu bosoom no mu wɔ afe 2023 mu. Iyi bɛyɛ mpɛn ebien a agodzi yi bɔkɔ do wɔ ɔman pɔkyee bi no nkurow akɛse ahorow mu. Ɔman Morroco na wodzii kan yɛɛ no dɛm wɔ afe 2018 dze no mu.
Iyi na Ghana manpayin dadaw John Dramani Mahama dze n’anomunsɛm fa mbrɛ ɔman no rokɔ wɔ UPSA roto gua no, ɔdze too gua dɛ, “Sɛ mber nnkɔr enyim a, yebotum atwe hɛnho efi agodzi ne kyeamedzi mu dɛ mbrɛ ɔbɛsɛɛ hɛn sika sidi ɔpepepeepe no. Mbrɛ hɛn man yi tse seseiara yi, otwar dɛ amansan sika kɔ mpontundwuma a ohia mu a ohyia hɛn nkorɔfo a wɔwɔ hɛn sɔnmu hɔn ehiadze. Otwar dɛ mpontundwuma a ɔtse dɛm no nya nsunsuando mapa wɔ ndwuma ne mmae na ɔman no mpuntui ho. Sɛ mber nnkɔree dze a, yebotum atwe hɛnho efi agodzi ne kyeamedzi mu dɛ mbrɛ ɔbɔbɔ hɛn kaw sika sidi ɔpepepeepe no”.
Ɔmampanyin dadaw John Dramani Mahama akyerɛ n’adwen. Asɛmbisa no nye dɛ, ehwɛ mbrɛ ɔman Ghana rotow kɔ yi a, enye ɔmanpayin dadaw John Dramani Mahama yɛ adwen anaa ennye no nnyɛ adwen? Kyerɛ w’adwen wɔ adwenkyerɛ adaka a ɔda sor hɔ no mu anaa fa w’adwenkyerɛ no to hɛn sohyial midia prama ahorow no do.
